CELEX: 32016D1637
Language: sk
Date: 2016-09-06 00:00:00
Title: Rozhodnutie Politického a bezpečnostného výboru (SZBP) 2016/1637 zo 6. septembra 2016 o začatí vojenskej operácie Európskej únie v južnej časti centrálneho Stredozemia (operácia EUNAVFOR MED SOPHIA), ktorou sa prispieva k vykonávaniu zbrojného embarga OSN na šírom mori pri pobreží Líbye (EUNAVFOR MED/4/2016)

10.9.2016   
            
            
               SK
            
            
               Úradný vestník Európskej únie
            
            
               L 243/14
            
         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2016/1637
   zo 6. septembra 2016
   o začatí vojenskej operácie Európskej únie v južnej časti centrálneho Stredozemia (operácia EUNAVFOR MED SOPHIA), ktorou sa prispieva k vykonávaniu zbrojného embarga OSN na šírom mori pri pobreží Líbye (EUNAVFOR MED/4/2016)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (1), a najmä na jeho článok 2b a článok 6 ods. 1,
   keďže:
   
               (1)
            
            
               Rozhodnutím Rady (SZBP) 2016/993 (2), ktorým sa zmenilo rozhodnutie (SZBP) 2015/778, sa do uvedeného rozhodnutia vložil článok 2b s cieľom doplniť prispievanie k výmene informácií a k vykonávaniu zbrojného embarga OSN na šírom mori pri pobreží Líbye ako podpornú úlohu operácie EUNAVFOR MED SOPHIA.
            
         
               (2)
            
            
               Podľa článku 2b ods. 2 rozhodnutia (SZBP) 2015/778 platí, že keď Politický a bezpečnostný výbor rozhodne, že príslušné podmienky sú splnené, operácia EUNAVFOR MED SOPHIA má začať v dohodnutom operačnom priestore prispievať k vykonávaniu zbrojného embarga OSN na šírom mori pri pobreží Líbye tým, že bude vykonávať inšpekcie plavidiel smerujúcich do Líbye alebo z Líbye, keď sa možno opodstatnene domnievať, že tieto plavidlá prepravujú zbrane alebo súvisiaci materiál do Líbye alebo z Líbye, a to priamo alebo nepriamo, v rozpore so zbrojným embargom voči Líbyi, a tým, že prijme príslušné opatrenia na zadržanie a likvidáciu takýchto predmetov, a to aj s úmyslom presmerovať takéto plavidlá a ich posádky do vhodného prístavu na uľahčenie takejto likvidácie so súhlasom prístavného štátu v súlade s príslušnými rezolúciami Bezpečnostnej rady OSN vrátane rezolúcie BR OSN 2292 (2016).
            
         
               (3)
            
            
               Veliteľ operácie EÚ ubezpečil Politický a bezpečnostný výbor, že podmienky potrebné na začatie uvedenej podpornej úlohy boli splnené.
            
         
               (4)
            
            
               Operácia EUNAVFOR MED SOPHIA by sa preto mala oprávniť na to, aby začala v dohodnutom operačnom priestore prispievať k vykonávaniu zbrojného embarga OSN na šírom mori pri pobreží Líbye, ako sa uvádza v článku 2b rozhodnutia (SZBP) 2015/778.
            
         
               (5)
            
            
               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracúvaní a vykonávaní rozhodnutí a opatrení Únie s obrannými dôsledkami,
            
         PRIJAL TOTO ROZHODNUTIE:
   Článok 1
   Operácia EUNAVFOR MED SOPHIA začne v dohodnutom operačnom priestore prispievať k vykonávaniu zbrojného embarga OSN na šírom mori pri pobreží Líbye, ako sa uvádza v článku 2b rozhodnutia (SZBP) 2015/778.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 6. septembra 2016
      
         
            Za Politický a bezpečnostný výbor
         
         
            predseda
         
         W. STEVENS
      
   
   
      (1)  Ú. v. EÚ L 122, 19.5.2015, s. 31.
   
      (2)  Rozhodnutie Rady (SZBP) 2016/993 z 20. júna 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 162, 21.6.2016, s. 18).